CELEX: 62011CN0312
Language: hu
Date: 2011-06-20 00:00:00
Title: C-312/11. sz. ügy: 2011. június 20-án benyújtott kereset — Európai Bizottság kontra Olasz Köztársaság

30.7.2011   
            
            
               HU
            
            
               Az Európai Unió Hivatalos Lapja
            
            
               C 226/19
            
         2011. június 20-án benyújtott kereset — Európai Bizottság kontra Olasz Köztársaság
   (C-312/11. sz. ügy)
   2011/C 226/36
   Az eljárás nyelve: olasz
   
      Felek
   
   
      Felperes: Európai Bizottság (képviselők: J. Enegren és C. Cattabriga meghatalmazottak)
   
      Alperes: Olasz Köztársaság
   
      Kereseti kérelmek
   
   
               —
            
            
               A Bíróság állapítsa meg, hogy az Olasz Köztársaság, mivel nem tette kötelezővé valamennyi munkáltató számára a valamennyi fogyatékos személy tekintetében alkalmazandó ésszerű intézkedések megtételét, nem teljesítette a foglalkoztatás és a munkavégzés során alkalmazott egyenlő bánásmód általános kereteinek létrehozásáról szóló, 2000. november 27-i 2000/78/EK tanácsi irányelv (1) 5. cikkének szabályszerű és maradéktalan átültetésére vonatkozó kötelezettségét;
            
         
               —
            
            
               a Bíróság az Olasz Köztársaságot kötelezze a költségek viselésére.
            
         
      Jogalapok és fontosabb érvek
   
   
               1.
            
            
               Az Olasz Köztársaság, mivel nem tette kötelezővé valamennyi munkáltató számára a valamennyi fogyatékos személy tekintetében alkalmazandó ésszerű intézkedések megtételét, nem teljesítette a foglalkoztatás és a munkavégzés során alkalmazott egyenlő bánásmód általános kereteinek létrehozásáról szóló, 2000. november 27-i 2000/78/EK tanácsi irányelv 5. cikkének szabályszerű és maradéktalan átültetésére vonatkozó kötelezettségét.
            
         
               2.
            
            
               A szóban forgó rendelkezés általános hatályú kötelezettséget ír elő a tagállamok számára ésszerű intézkedések meghozatalára, hogy a fogyatékos személyek számára lehetővé váljon a munkához jutás, a munkában való részvétel, az előmenetel, az át- vagy továbbképzés. Ezen intézkedéseknek — az arányosság elvének tiszteletben tartása mellett és a konkrét körülmények függvényében — valamennyi fogyatékos személyt, a munkaviszony valamennyi különböző aspektusát és valamennyi munkáltatót érintenie kell.
            
         
               3.
            
            
               Az olasz szabályozásban nyoma sincs az ezen általános kötelezettséget átültető intézkedéseknek. Igaz, a 68/1999. sz. törvény tartalmaz olyan rendelkezéseket, amelyek bizonyos aspektusból még az irányelv 5. cikkében foglaltakat meghaladó mértékű garanciát és kedvezményeket is kínálnak. Ezen garanciák és kedvezmények mindazonáltal nem érintenek valamennyi fogyatékos személyt, nem terhelnek valamennyi munkáltatót, nem vonatkoznak a munkaviszony valamennyi különböző aspektusára, és tisztán programjellegű tartalmat mutatnak.
            
         
      (1)  HL L 303., 16. o.; magyar nyelvű különkiadás 5. fejezet, 4. kötet, 79. o.